Етиен Жодел
Като човек, залутан из горски гъсталак…

Превод от френски: Кирил Кадийски, 2004

chitanka.info

Като човек, залутан из горски гъсталак,

далече от къщя, от пътища и хора,

като плувец в море, ревящо без умора,

от погледа изгубил спасителния бряг;

като селяк в полята в припадащия мрак

без плаха светлинка — така и аз в простора

помръкнал, сам, без път, обезверен, от взора

любим лишен за дълго, вървя и страдам пак.

Когато погледът в гори, поля, морета

съзре внезапно зрак след черната несрета,

човек си връща вяра и силите дори.

И аз тъй, изтерзан от дългата раздяла,

щом зърна ви пред мен, щастливо засияла,

забравям мрак и мъки, поля, моря, гори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.